(1859) Item voord , achtervolgende up den 23sten dach in Spurkele voorseyd , doe was den backer by de Cruuspoorte , gheheeten Jan Delannoot ende zyn wijf , beede ghevangen , ende zyn wyf was gheleed in de vanghenesse van der stede van Brugghe , ende hy was gheleed honder zyn ambocht , up de voorseyde merct , in haerleder thente , ende van daer in de plaetse van der Halle , toot voor den pynbanc , ende ommer by groter bede van den ghemeenen volke ende ooc by compassyen up hem hebbende , om dat hy zo zeere bad ende weende , zo was hem den pine verlaten , ende hy was gheleed in de vanghenesse van der stede .Item voord , ten zelven daghe voorseyd in Spurkele , naer der noene , ten 4 hueren , zo waren ghedaen commen in den Burch , voor de vanghenesse van der stede van Brugghe , gezeyd , voor den Steenstegre , 5 waghenen , ende daer up zo waren ghebrocht 9 ghevangenen , ende waren de heeren van den hertoghe Maximilyaen die ghevangen waren up den 14den dach in Spurkele voorseyd , ende waren daer gheleyt als ghevangen mannen , up de voorseyde vanghenesse , die waren vervoerd up den 23sten dach in Spurkele tooter goeder stede van Gend , midsgaders by eendrachtichede van den 3 leden van den lande van Vlaenderen , ende ons volc van de stede van Brugghe , ghenomen ende ghecooren huuten ghemeenen buuke van de voorzeyde merct , metten pyngioene van der merct ende ooc in goede hoordenancye ghebatelgyerd , gheschod , ghestoct ende ooc ghewapend ghelyc als daertoe behoord ende diend ende ooc ghehangyend volc zynde van onze stede van Brugghe , 300 ende meester Clays der mede als busmeester , ende zouden alzo mede gaen om de goede nottable personen van der goeder stede van Gend , ende ooc de voorseyde ghevangenen te convoyerne ende te gheleedene met minnen ende met vriendschepen toot Ursele .[ 1488 - 2 - 24 ] Item up den 24sten dach achtervolgende in Spurkele voorseyd , doe zo tracken huuter goeder stede van Brugghe , van de merct voorseyd alle ghewapend , ghebatelgyerd ende ghehenzyend alzo daer toe behoord , 90 mannen , tes te wetene , huuten 9 leden , huut elc led , 10 mannen , ende die zouden huut ghetroken hebben den 22sten dach in Spurkele , alzoot tvooren verclaerst , maer ten viel alzo niet , zy trocken huut ten daghe voorseyd , den 24sten dach in Spurkele met 8 engyenen , met spaden , hauweelen .